b'\n_START_ARTICLE_\n15a etapa del Tour de Fran\xc3\xa7a de 2013\n_START_SECTION_\nRecorregut\n_START_PARAGRAPH_\nEtapa m\xc3\xa9s llarga de la present edici\xc3\xb3 del Tour de Fran\xc3\xa7a, a trav\xc3\xa9s dels departaments del Roine, Is\xc3\xa8ra, Droma i Valclusa. El recorregut inclou tres petites cotes de quarta categoria en els primers 44 quil\xc3\xb2metres, una de tercera al km 143 i l\'ascensi\xc3\xb3 final al Ventor, de categoria especial, amb una pujada de 20,8\xc2\xa0km al 7,5% de desnivell mitj\xc3\xa0. L\'esprint especial es troba a Malaucena, al km 208.\n_START_SECTION_\nDesenvolupament de l\'etapa\n_START_PARAGRAPH_\nDurant els primers quil\xc3\xb2metres d\'etapa van ser molts els ciclistes que intentaren l\'escapada, per\xc3\xb2 no va ser fins al km 30 quan es form\xc3\xa0 una escapada composta per 10 corredors: Sylvain Chavanel (Omega Pharma-Quick Step), Pierrick Fedrigo i J\xc3\xa9r\xc3\xa9my Roy (FDJ.fr), Christophe Riblon (AG2R-La Mondiale), Julien El Fares (Sojasun), Alberto Losada (Team Katusha), Daryl Impey (Orica-GreenEDGE), Peter Sagan (Cannondale), Markel Irizar (RadioShack-Leopard) i Wout Poels (Vacansoleil-DCM). Aquest grup aconsegu\xc3\xad una m\xc3\xa0xima difer\xc3\xa8ncia de 7\'05" al km 70, per\xc3\xb2 sota l\'impuls del Movistar Team, primer, i posteriorment el Team Sky s\'anaren reduint les difer\xc3\xa8ncies. L\'etapa es va c\xc3\xb3rrer a una gran velocitat, amb una mitjana superior als 46\xc2\xa0km/h durant les tres primeres hores d\'etapa. A l\'esprint de Malaucena (km 208) Sagan consolid\xc3\xa0 el mallot verd. A 25\xc2\xa0km de l\'arribada els escapats mantenien 1\' 50" sobre el gran grup. En les primeres rampes del Ventor Sylvain Chavanel atac\xc3\xa0, mantenint-se al capdavant de la cursa durant 8 quil\xc3\xb2metres. A 14\xc2\xa0km de l\'arribada, Mikel Nieve va ser el primer a atacar dins el grup dels favorits. Un quil\xc3\xb2metre despr\xc3\xa9s va ser Nairo Quintana (Movistar Team) el que atac\xc3\xa0, superant a Chavanel i Nieve. El grup del l\xc3\xadder perdia unitats a marxes for\xc3\xa7ades i a manca de 7,5\xc2\xa0km Chris Froome se n\'an\xc3\xa0 en solitari cap endavant, sense que ning\xc3\xba el pogu\xc3\xa9s seguir. Froome agaf\xc3\xa0 Quintana i durant uns quil\xc3\xb2metres marxaren junts, per\xc3\xb2 a manca d\'1,5\xc2\xa0km per a l\'arribada torn\xc3\xa0 a atacar, sense que Quintana el pogu\xc3\xa9s seguir. Froome arrib\xc3\xa0 en solitari al cim, aconseguint la segona vict\xc3\xb2ria de la present edici\xc3\xb3, mentre que Quintana arrib\xc3\xa0 a 29", Joaquim Rodr\xc3\xadguez (Team Katusha) a 1\' 23" i Alberto Contador (Team Saxo-Tinkoff) 1\' 40".\n_START_SECTION_\nAbandonaments\n_START_PARAGRAPH_\nNo es produ\xc3\xad cap abandonament durant la disputa de l\'etapa.'